Afrikaans kan juis as voorbeeld dien | Netwerk24
Afrikaans kan juis as voorbeeld dien
Deur Dr. Henrietta Klaasing, Groblersdal 06 Januarie 2017 00:01
Dit is hartverblydend dat iemand van Christo van der Rheede se statuur tot die Gent-debat toegetree het (5:01). Ek stem saam dat jong stemme die deurslag kan gee.
Afrikaans is reeds 'n wetenskapstaal, daarvan getuig rakke vol woordeboeke, vakwoordeboeke en terminologielyste asook 'n menigte navorsings­materiaal in talle universiteitsbiblioteke. Hoe Afrikaans ontwikkel het tot 'n hoëfunksie-wetenskapstaal kan as voorbeeld dien vir die ander tale in Suid-Afrika.
Met 'n klein bietjie moeite kan Afrikaanssprekende studente 'n leeskennis van Nederlands en Duits opdoen, wat die sleutel kan wees vir toegang tot biblioteke van wêreldgehalte in België, Nederland en Duitsland. Eentaligheid is nie net ongrondwetlik nie (art. 29 van die Grondwet), dit verarm ook kultureel en ondermyn die multikulturele veelkleurigheid van ons samelewing. Bittermin van die dosente aan die universiteite wat nou so vinnig verengels is Engelse moedertaalsprekers. Moontlik lei dít tot wat prof. Wannie Carstens "vrot Engels" noem.
Reeds bestaande uitnemendheid en gehalte hoef nie opgeoffer te word vir massatoelating en die verlaging in standaarde nie. Moenie swig voor politieke druk nie!
Met die ondersteuning van organisasies soos die Gentse Colloquium oor Afrikaans en swaargewigte soos Christo van der Rheede kan hierdie aksies van krag tot krag gaan.